Strandfaraskip Landsins hava í støðulýsing hjá Knud E. Hansen, ráðgevingarfyritøku, fingið váttað tað, sum varhugin var av frammanundan. Fleiri skip hava tørv á at verða endurnýggjað, so tey kunnu nøkta ferðafólka og farmaflutningin, sum stovnurin sambært lóg hevur skyldu til at røkja. Tað siga Strandfaraskip Landsins í nýggjastu útgávuni av blaðnum "Fólk á Ferð". -Summi skip eru so gomul, at ábøtur eru neyðugar longu nú. Ein onnur avbjóðing er, at í háarstíð er kapasiteturin ov lítil. Um veturin eru ongir trupulleikar tí viðvíkjandi. Skal tørvurin verða nøktaður um summarið, krevjast eitt ella fleiri skip aftrat teimum, sum longu eru í flotanum. Skipini, sum verða umrødd í støðulýsingini hjá Knud. E. Hansen eru Smyril, Teistin, Ternan, Sam, Ritan og Sildberin, verður sagt.